«Idretten kan ikke bli et hemmelig forum der hysj-hysj settes i system»
– Jeg synes det har vokst frem en kultur som ikke er bra. Når du jobber i idretten må du vite hvem du jobber for. Og det er grasrota, sier Ivar Egeberg (66). Han var generalsekretær i både Norges idrettsforbund og Norges fotballforbund, og har levd et langt liv i idretten. I dag betrakter han det hele fra utsiden. Debatten om åpenhet rundt idrettsforbundet har rast i flere måneder. Først i forrige uke ble detaljkostnadene til Sotsji-prosjektet «Norway House» kjent – til tross for at NIF ikke har ønsket å gi ut tallene. De ni idrettsprofilene som har signert oppropet «Ny idrettspolitikk – gamle verdier» kan på hver sin måte stemples som tungvektere i norsk idrett.De er kritiske til skyhøye lederlønninger i norsk idrett, de ber om mer åpenhet og ønsker mer fokus på driften av norske idrettsklubber. Ungdomstrenerne må profesjonaliseres og bygging av anlegg til egenorganisert idrett må økes, er blant det som kreves. I tillegg ropes det på langt flere kvinner som både ledere, trenere og utøvere. – En av hovedtankene i «Godfoten» er budskapet om at åpenhet er en forutsetning for det vi kaller folkelighet. Idretten kan ikke bli et hemmelig forum der hysj-hysj settes i system. Vi må bli kvitt det, og da er det viktig at man tar oppgjør med seg selv også i Norge, sier Nils Arne Eggen. Så du denne? Her er Sotsji-tallene NIF ikke ville vise deg Han er selv svært opptatt av at foreldre, og andre frivillig som bidrar på treninger over hele landet, må få skolering og faglig tyngde av profesjonelle aktører. Idrettslagene trenger driftstilskudd, sier Eggen. Men den tidligere Rosenborg-treneren er også opptatt av åpenhet rundt pengebruk. – Opplever du stor grad av åpenhet i toppen av norsk idrett i dag? – Det har ikke vært det, nei. Det har VG avkledd, og fått frem i lyset. Hvor blir det av alle pengene, enten de kommer fra Norsk Tipping, sponsorer eller bevilgninger fra staten? Det er en brøkdel som kommer ut til drift av for eksempel klubber og lag. Pengene blir spist opp underveis. Jeg har vært på mange møter i NIF og holdt foredrag. Inntrykket mitt er at de som jobber på grasrota der, sier akkurat det samme, sier Eggen. Reagerer: TV 2-Davy har null tillit til Inge AndersenBjørge Stensbøl ledet Olympiatoppen i 15 år. Nå mener han Norges Idrettsforbund har et omdømmeproblem, i kjølvannet av «åpenhetsdebatten». Stensbøl håper oppropet kan vri fokuset mot den jobben idrettsstyret skal gjøre. – For å gjenopprette folks tillit, mener jeg det må bygges en kultur for langt større åpenhet. Når man nekter å legge frem ting fører det til mistenksomhet. Er det eksempelvis brukt i overkant mye penger på enkelte ting i Sotsji, så kom opp med det, ta den eventuelle kritikken som kommer og bli ferdig med saken, sier han. Ivar Egeberg mener norsk idrett har forandret seg voldsomt siden han gikk inn på Ullevaal stadion som generalsekretær i NFF for første gang i 1988. Noen av endringene er nødvendig, mens andre må kunne karakteriseres som negative, sier han. Den tidligere politikeren er opptatt av det høye frafallet blant ungdom som driver med sport. Løsningen, mener Egeberg, er lønnede trenere. – De som er gode trenere i dag, jobber enten i skoleverket eller på treningssenteret, siden de må leve av noe – som alle andre. Men de burde i stedet vært ute og jobbet med barn og unge. VG-sportens nyhetsleder: Hva skjedde med dømmekraften til norske idrettsledere?Han liker ikke lønnsutviklingen i norsk idrett, som han gir stempelet «dramatisk». I oppropet, som VG publiserer i dag, er lønninger et tema under punktet med tittel «Idretten trenger ansatte som forstår hvem de jobber for». – Som i andre bransjer må man betale for fagfolk på spesifikke områder. I idretten betyr det at man betaler for landslagstreneren i fotball, siden man ikke kan forvente at han jobber for en tredel av det han får som klubbtrener i Sverige. Men administrative stillinger fortjener ikke alltid det lønnsnivået man har i dag, sier Egeberg. Generalsekretær i NIF, Inge Andersen , hever i dag en lønn på 1,6 millioner kroner i året. Han kan gå av som 62-åring, men likevel heve 1,2 millioner i lønn frem til han fyller 70, mot at han stiller seg til disposisjon for NIF som rådgiver på fulltid. Les også: Oslo2022 og NIF krangler om Norway House-tall Egeberg vil ikke snakke om enkeltpersoner, sier han. Men det er viktig å ha en ledelse som klubbene identifiserer seg med. – Opplever du at det er stor åpenhet i norsk idrett i dag? – Det er vanskelig å svare «ja» på det. Det å være en medlemsorganisasjon, og ikke gå ut med tall når VG ber om det ... Slikt lærte politikerne seg for 20 år siden. Jeg synes det er selvsagt at man må gjøre det. Når du driver i en virksomhet som eies av folket, må man rapportere tilbake. Tidligere journalist og fotballtrener Otto Ulseth mener debatten om åpenhet og reiseregninger i VG har vært nødvendig. Men han håper nå at også andre temaer kan diskuteres i forkant av det forestående ledermøtet i norsk idrett på Fornebu de neste dagene. Det er noe av hensikten med oppropet, sier han. Også Ulseth rister på hodet over lønningene til enkelte idrettsledere. – Noen særforbund og NIF sentralt, har latt det gå altfor langt. – Du kjenner media godt: Vil den pågående debatten i VG dø med det første? – Det er opp til idretten. De kan sørge for det ved å opptre med åpenhet. Det handler om å etterleve sitt eget tingvedtak fra 2007, der man ville følge hovedlinjene i offentlighetsloven, sier Ulseth. Så du denne? Kulturministeren tvinger idretten til full åpenhet Ting har endret seg de siste årene, mener profilen som i mange år var sportssjef i Adresseavisen: – Åpenheten har fått dramatisk trangere vilkår i norsk idrett på alle plan. Det var en tid med Nils Arne Eggen og Bjørge Stensbøl som frontfigurer, der åpenheten var hensynsløs. Idretten dannet skole for andre. Nå ser vi i stedet frykt og kamp for posisjoner, mener Ulseth. DETTE SVARER IDRETTSPRESIDENT TOM TVEDT: «Dette er personer med lang fartstid og mange erfaringer fra norsk idrett – på alle nivå. Deres synspunkter står for egen regning. Samtidig kommer deres kommentarer fra et ståsted som i dag er utenfor den sentrale idrettsorganisasjonen, og som naturlig nok er farget av den debatten som har preget media den siste tiden. Det betyr at kommentarene er dagsaktuelle. Jeg lover at jeg skal ta alle innspill fra vår organisasjon med inn i våre videre diskusjoner til det beste for norsk idrett. Det er også verd å ta med at kontantstrømmen direkte til idrettslagene har økt med 800 milllioner kroner siden 2004 – siden Nils Arne Eggen etterlyser penger til idrettslagene. I tillegg har det vært en betydelig økning i spillemidler til idrettsanlegg de siste årene».
Alle ni har preget norsk idrett gjennom mange år. Nå samles de om et felles opprop for å vekke dagens idrettsledere.